SK Úradný vestník Európskej únie C 225/13

Oznámenie Komisie v zmysle postupu ustanoveného v článku 4 ods. 1 písm. a) nariadenia Rady (EHS) č. 2408/92

Uloženie záväzku verejnej služby na pravidelné letecké dopravné služby na území Talianska

(2005/C 225/05)

(Text s významom pre EHP)

V súlade s ustanoveniami článku 4 ods. 1 písm. a) nariadenia Rady Európskych spoločenstiev č. 2408/92/EHS z 23. júla 1992 o prístupe leteckých dopravcov Spoločenstva k letovým trasám v rámci Spoločenstva sa talianska vláda rozhodla v zhode s ustanovením článku 52 ods. 35 zákona č. 448 z 28. decembra 2001 uložiť záväzok verejnej služby pravidelných leteckých dopravných služieb na tejto linke:

1. Predmetná linka

Krotón – Rím – Miláno a späť;

1.1. V súlade s článkom 9 nariadenia Rady Európskych spoločenstiev č. 95/93/EHS z 18. januára 1993 o spoločných pravidlách prideľovania prevádzkových intervalov na letiskách Spoločenstva, zmeneného a doplneného nariadením č. 793/2004, môžu príslušné orgány vyhradiť niektoré prevádzkové intervaly na výkon služieb podľa podmienok uvedených v tomto dokumente.

1.2. Organizácia ENAC overí vhodnosť usporiadania uchádzajúcich sa dopravných spoločností a minimálne náležitosti potrebné na poskytovanie služieb s cieľom naplniť zámery sledované uložením záväzku verejnej služby.

2. Stanovenie záväzkov verejnej služby

2.1 Podľa minimálneho počtu letov:

Minimálny počet letov na uvedenej linke je 2 lety denne tam a dva lety denne späť po celý rok.

Do predaja musí byť uvedená celá kapacita každého lietadla podľa schémy záväzku bez osobitných kvót. Na prestupnom letisku v Ríme na linke Rím – Miláno, ako aj na letisku v Miláne na linke Miláno – Rím možno miesta, ktoré neboli rezervované na celé spojenie Krotón – Miláno a Miláno – Krotón, dať do predaja podľa trhových cien. Na tento účel je potrebné prijímať rezervácie podľa voľných cien len desať hodín pred odletom lietadla z letiska v Krotóne na linke Krotón – Rím – Miláno a z letiska v Miláne na linke Miláno – Rím – Krotón.

2.2. Podľa prevádzkových časov:

Na linke Krotón – Rím – Miláno:

— 1 let s odletom od 6:45 do 7:45 hod.

— 1 let s odletom od 14:30 do 15:30 hod.

Odlet do Milána sa musí uskutočniť do šesťdesiatich minút od príletu do Ríma, okrem prípadov zásahu vyššej moci.

Na linke Miláno – Rím – Krotón:

— 1 let s odletom od 10:30 do 11:30 hod.

— 1 let s odletom od 18:30 do 19:30 hod.

Odlet do Krotónu sa musí uskutočniť do šesťdesiatich minút od príletu do Ríma, okrem prípadov zásahu vyššej moci.

2.3. Podľa spôsobilých lietadiel:

Používané lietadlá musia po celý rok na linke Krotón – Rím – Miláno a späť poskytovať najmenej 90 miest.

2.4. Podľa poskytovanej kapacity:

Minimálna denná kapacita musí po celý rok disponovať 180 miestami na linke Krotón – Rím – Miláno a 180 miestami na linke Miláno – Rím – Krotón;

2.5. Podľa cien:

a) maximálne ceny za jednotlivé linky sú: — Krotón – Rím 66,00 EUR — Krotón – Miláno (cez Rím) 94,00 EUR — Miláno – Krotón (cez Rím) 94,00 EUR — Rím – Krotón 66,00 EUR Všetky ceny sú uvedené bez DPH a letiskových poplatkov a nepovoľuje sa žiadne ďalšie navýšenie. Musí existovať aspoň jeden spôsob distribúcie a predaja leteniek, ktorý je celkom bezplatný a nezaťaží cestujúcich ďalším finančným záväzkom. Všetci cestujúci na linke Krotón – Rím, Krotón – Miláno, Miláno – Krotón a Rím – Krotón majú právo cestovať za uvedené ceny. Jediní cestujúci, ktorí sa musia riadiť trhovými cenami leteniek, sú cestujúci na linke Rím – Miláno a späť.

b) Príslušné orgány každý rok prispôsobujú maximálne ceny na základe miery inflácie za predošlý rok vypočítanej z celkového indexu ISTAT/FOI spotrebných cien. Oznam o prispôsobení cien dostanú všetci dopravcovia, ktorí pôsobia na predmetných linkách, a dáva sa na vedomie aj Európskej komisii, aby ho uverejnila v Ú. v. EÚ.

c) V prípade, že sa v priemerných hodnotách za polrok zaznamená vyššia premenlivosť výmenného kurzu euro/americký dolár a/alebo cien pohonných hmôt ako 5 %, bude potrebné ceny pomerne upraviť podľa zaznamenanej premenlivosti o čiastku, ktorej zodpovedá cena pohonných hmôt voči celkovým letovým nákladom. V prípade úpravy cien postupuje ministerstvo infraštruktúry a dopravy na základe pokynov organizácie ENAC. Prípadné úpravy nadobúdajú platnosť nasledujúci polrok. Oznam o úprave cien dostanú všetci dopravcovia, ktorí pôsobia na týchto linkách, a dáva sa na vedomie aj Európskej komisii, aby ho uverejnila v Ú. v. EÚ.

2.6. Podľa nepretržitosti služieb:

S cieľom zaručiť nepretržitosť, pravidelnosť a presnosť letov sa dopravcovia, ktorí prijmú tento záväzok verejnej služby, zaväzujú:

— poskytnúť prevádzkovú kauciu na zaručenie riadneho výkonu a pokračovania služieb. Táto kaucia by sa mala rovnať aspoň dvom miliónom EUR poskytnutých organizácii ENAC (Ente Nazionale dell'Aviazione Civile – Národný útvar civilného letectva) prostredníctvom poistnej záruky. Táto organizácia ju potom použije na zaručenie pokračovania programu, ku ktorému sa dopravca zaviazal;

— každý rok uskutočniť aspoň 98 % plánovaných letov a zrušiť maximálne 2 % letov z dôvodov, za ktoré priamo zodpovedá dopravca, s výnimkou prípadov zásahu vyššej moci;

— zodpovedať sa regulačnému orgánu pokutou vo výške 3 000 EUR za každý zrušený let, ktorý presiahne uvedenú hranicu 2 %. Sumy získané z takýchto pokút sa odložia do rozpočtovej kapitoly na financovanie územnej kontinuity mesta Krotón. Tieto pokuty sa pridajú k odškodneniu cestujúcich, ktorú ustanovuje súčasný predpis DBC (Denied Boarding Compenation – náhrada pri odmietnutí nástupu do lietadla);